Breaking Bad

Breaking Bad on yhdysvaltalainen Vince Gilliganin luoma mustan huumorin sävyttämä rikosdraamasarja, jota tuotettiin vuodesta 2008 vuoteen 2013 yhteensä viisi tuotantokautta ja 62 jaksoa. Sarjan ensiesitys oli Yhdysvalloissa AMC-kanavalla tammikuussa 2008. Sen viimeinen jakso esitettiin 29. syyskuuta 2013. Suomessa sarja alkoi Nelosella vuonna 2009. Sarja on katseltavissa myös Netflixissä, jossa se on saavuttanut suuren suosion. 
"Breaking Bad" kertoo lukion kemianopettajasta Walter Whitesta (Bryan Cranston), joka saatuaan tietää sairastavansa parantumatonta keuhkosyöpää, alkaa valmistaa metamfetamiinia yhdessä entisen oppilaansa Jesse Pinkmanin (Aaron Paul) kanssa, turvatakseen perheensä taloudellisen tilanteen ennen tulossa olevaa kuolemaansa. Walterin perheeseen kuuluvat hänen vaimonsa Skyler (Anna Gunn), heidän lievästi CP-vammainen teinipoikansa Walter Jr. (RJ Mitte) ja toisesta tuotantokaudesta alkaen pieni tytär Holly (Elanor Anne Wenrich). Sarjan hahmoja ovat myös Skylerin sisar Marie (Betsy Brandt) ja tämän aviomies Hank (Dean Norris), joka on Yhdysvaltain huumepoliisin DEA:n agentti. Walter palkkaa lakimiehen nimeltä Saul Goodman (Bob Odenkirk), jonka kautta hän tapaa yksityisetsivä Mike Ehrmantrautin (Jonathan Banks) ja huumeparoni Gustavo Fringin (Giancarlo Esposito). Viimeinen tuotantokausi esittelee kaksi uutta hahmoa nimeltä Todd Alquist (Jesse Plemons) ja Lydia Rodarte-Quayle (Laura Fraser).
Sarja sai muun muassa kuusitoista Emmy-palkintoa, kahdeksan Satellite-palkintoa, kaksi Kultaista maapalloa, kaksi Peabody-palkintoa ja yhden People’s Choice -palkinnon. "Breaking Badia" pidetään yhtenä parhaista televisiosarjoista kautta aikojen.
Tuotanto.
Taustaa.
"Breaking Badin" luoja Vince Gilligan käsikirjoitti muutaman vuoden televisiosarjaa "Salaiset kansiot" (1993–2002). Hän halusi luoda sarjan, jossa protagonistista tulee antagonisti. Hänestä televisiosarjat ovat aina olleet hyviä pitämään hahmonsa täysin muuttumattomina, jotta sarjat voivat jatkua vuosien tai jopa vuosikymmenten ajan. ”Kun oivalsin tämän, seuraava looginen askel oli miettiä, miten voisin tehdä sarjan, jonka keskeinen pyrkimys on muuttua.” Hänen tavoitteenaan oli muuttaa Walter White ikään kuin "Hyvästi, Mr. Chips" -elokuvan lempeästä koulumiehestä Al Pacinon tunnetuksi tekemäksi Scarfaceksi. Sarjan konsepti syntyi, kun työttömäksi jäänyt Gilligan vitsaili kollegansa Thomas Schnauzin kanssa, että heidän pitäisi perustaa matkailuautoon kiertävä metamfetamiinilabra ja ajella ympäri maata tekemässä sillä rahaa.
Sarjan nimi on Etelävaltioiden slangia ja tarkoittaa ”villiintyä”, ”alkaa riehua”, ”aiheuttaa häiriötä”. Gilligan valitsi sen kuvaamaan Walterin muutosta.
Gilligan sanoi Walter Whiten hahmon käsikirjoittamisen olleen vaikeaa, koska hahmo oli niin synkkä ja moraalisesti kyseenalainen. Sarjan edetessä Gilligan ja muut käsikirjoittajat tekivät Walterista yhä epämiellyttävämmän saadakseen katsojat miettimään, kenen puolelle asettuvat. Walteria näyttelevä Bryan Cranston sanoi neljänteen kauteen tultaessa: ”Luulen, että Walt on tajunnut, että on parempi olla jahtaaja kuin jahdattu. Hän on matkalla pahikseksi.”
Esitellessään sarjaa studioille Gilligan ensin lannistui kuullessaan, että televisiosarjalla "Weeds" oli samantapainen alkutilanne. Tuottajat kuitenkin vakuuttivat, että sarja olisi tarpeeksi erilainen menestyäkseen.
Kehitys.
AMC tilasi sarjasta alun perin yhdeksän jaksoa, mutta vuosien 2007–2008 käsikirjoittajalakko rajoitti tuotannon seitsemään jaksoon. Käsikirjoituksen varhaiset versiot sijoittuivat Kalifornian Riversideen, mutta Sony Pictures Televisionin ehdotuksesta sarja sijoitettiin Albuquerqueen, koska New Mexicon osavaltio tarjosi tuotannolle taloudellisia etuja. Sarja kuvattiin pääasiassa 35 millimetrin filmille, mutta digitaalikameroita käytettiin tarvittaessa näkökulmaotoksiin ja ajastettuihin kuvauksiin. "Breaking Badin" tuotanto maksoi keskimäärin kolme miljoonaa dollaria jaksolta, mikä teki siitä muita peruskaapelisarjoja kalliimman.
Vince Gilligan kertoi heinäkuussa 2011 aikeista päättää "Breaking Bad" viidenteen kauteen. Neuvotteluissa televisiokanava AMC:n ja tuotantoyhtiö Sony Pictures Televisionin välillä päädyttiin tuottamaan se 16 jakson mittaisena.
"Breaking Badin" suuresta maailmanlaajuisesta suosiosta sarjan luoja Vince Gilligan kiitti vuoden 2013 Emmy-gaalassa suoratoistopalvelu Netflixiä.
Televisiointi.
Suomessa "Breaking Bad" alkoi Nelosella 2009, jolloin kanavalla esitettiin ensimmäinen kausi. Toisen kauden Nelonen näytti vuoden 2013 aikana. Sarjan viimeiset jaksot tulivat saataville Netflixin Irlannissa ja Britanniassa asuville käyttäjille heti seuraavana päivänä Yhdysvaltain ensiesityksen jälkeen. Sarjan viimeiset kahdeksan jaksoa esitettiin AMC-kanavalla 11. elokuuta 2013 alkaen. Päätösjakso näytettiin 29. syyskuuta 2013, ja katsojia sillä oli 10,3 miljoonaa, mikä oli sarjan oma ennätys.
Sarjan lopettaminen.
Sarja sai hyvän vastaanoton kriitikoilta, mutta sen katsojaluvut pysyivät keskimäärin alle kahdessa miljoonassa ensimmäisen neljän vuoden aikana. Neljännen tuotantokauden päätösjakso kirjoitettiin potentiaaliseksi lopetukseksi siltä varalta, ettei sarja saisi jatkoa. Pienten katsojalukujen takia sarja päätettiin lopettaa viidenteen kauteen. Sillä välin vanhat jaksot olivat kuitenkin saaneet niin suuren suosion Netflixissä, että viidennen kauden katsojaluvut nousivat kahdesta miljoonasta kymmeneen miljoonaan. Nousua on pidetty ennennäkemättömänä, ja on arvioitu, ettei AMC olisi lopettanut sarjaa viidenteen kauteen, jos katsojaluvut olisivat ehtineet nousta ennen viimeisestä kaudesta käytyjä neuvotteluja.
Juoni.
Kun kemian opettaja Walter H. White (Bryan Cranston) kuulee sairastavansa parantumatonta keuhkosyöpää, hän yrittää saada perhelleen tarpeeksi rahaa taatakseen näille taloudellisen turvan. Walter kiinnostuu metamfetamiinia valmistavasta entisestä oppilastaan, Jesse Pinkmanista (Aaron Paul), joka näyttäisi tarvitsevan apua aineen valmistamisessa. Jessen mukaan siitä saa hyvän hinnan, joten Walter päättää hyödyntää kemistin taitojaan ja ryhtyy Jessen kanssa laittomiin toimiin. Kaksikko saa kuitenkin huomata, että rikollinen tie vaatii aina veronsa ja lopulta he sotkevat itsensä New Mexicon pahamaineisimpiin kartelleihin ja paikalliseen huumepoliisiin.
Sarjan tapahtumat sijoittuvat Albuquerqueen, New Mexicoon.
Näyttelijät.
Bryan Cranston näyttelee 50-vuotiasta lukion kemian opettajaa Walter Whitea, joka saa tietää sairastavansa keuhkosyöpää ja alkaa valmistaa metamfetamiinia saadakseen rahaa perheelleen. Anna Gunn esittää Walterin vaimoa Skyleria, joka odottaa pariskunnan toista lasta. Aaron Paul näyttelee Walterin entistä oppilasta Jesse Pinkmania, josta tulee Walterin kumppani huumeiden valmistamisessa. Huumepoliisia ja Walterin lankomiestä Hank Schraderia esittää Dean Norris. Betsy Brandt näyttelee Hankin vaimoa ja Skylerin siskoa Marieta. CP-vammainen RJ Mitte näyttelee Waltin ja Skylerin poikaa Walter Jr.:a. Bob Odenkirk näyttelee toisella kaudella mukaan tullutta lakimies Saul Goodmania. Giancarlo Esposito esittää huumekuningas Gustavo Fringiä, josta tulee Waltin työnantaja. Jonathan Banks esittää Gustavolle työskentelevää salamurhaajaa Mike Ehrmantrautia. Laura Fraser liittyy sarjaan viidennellä tuotanto­kaudella esittäen Lydia Rodarte-Quaylea. Jesse Plemons näyttelee Todd Alquistia, Vamonos Pestin työntekijää, josta tulee myöhemmin Waltin työpari.
Vastaanotto.
"Breaking Bad" on voittanut kuusitoista Emmy-palkintoa. Vuonna 2013 ja 2014 sarja sai parhaan draamasarjan Emmy-palkinnon. Internet Movie Databasessa viidennen kauden 14. jakso Ozymandias oli saanut arvosanakseen täyden 10:n, kun oman arvionsa oli jättänyt 194 000 käyttäjää. Vince Gilligan on myös sanonut pitävänsä sitä sarjan parhaana jaksona. Ozymandiaksen ohjasi Rian Johnson, ja se keräsi yhteensä 6,4 miljoonaa katsojaa. Jakson nimi pohjautuu Percy Bysshe Shelleyn kirjoittamaan ja vuonna 1818 ilmestyneeseen sonettiin "Ozymandias".
Vuonna 2014 sarja palkittiin parhaan draamasarjan ja parhaan miespääosan draamasarjassa Golden Globella.
Spin-offit.
Vuonna 2013 Kolumbiassa sarjasta tuotettiin espanjankielinen, kohtaus kohtaukselta uudelleen kuvattu versio "Metástasis". Sarjan pääosissa esiintyi Diego Trujillo Walter Whiteä vastaavan hahmon Walter Blancon ja Roberto Urbina Jesse Pinkmania vastaavan hahmon José Miguel Rosasin rooleissa. Sarja esitettiin ensimmäistä kertaa 2014 Univisionin UniMás-kanavalla sekä Caracol- ja Fox Latin America -verkoissa.
"Breaking Badin" spin-off-sarja "Better Call Saul" sai ensiesityksensä Yhdysvalloissa helmikuussa 2015. Sen tapahtumat keskittyvät molemmissa sarjoissa esiintyvän lakimies Saul Goodmanin ympärille aikaan ennen "Breaking Badin" tapahtumia. Sarjaa tuotettiin kuusi tuotantokautta vuosina 2015–2022.
"Breaking Badin" jatko-osa "" julkaistiin Netflixissä lokakuussa 2019. Elokuva jatkaa Jesse Pinkmanin tarinaa "Breaking Badin" tapahtumien jälkeen.